《清化镇晚眺书事寄朱松田》
清代·崔述

随山西南行，未暮憩孤馆。乘暇眺晚色，丛篁互疆畎。

太行翠屏列，淇水玉带展。绿柳夹清渠，春城倚翠巘。

拥泉溉陇亩，下田变沃衍。雪浪激飞轮，石硙如雷转。

河曲野径迷，云起暮山断。细雨催人归，翛然忘近远。

惜君未同游，寄此聊代柬。

作者简介：（1740—1816）清直隶大名人，字武承，号东壁。乾隆二十七年举人。嘉庆间曾任福建罗源、上杭等县知县。学术以辨伪、考信为主。有《补上古考信录》、《唐虞考信录》、《三代考信录》、《丰镐考信录》、《洙泗考信录》、《无闻集》等。